ธปท.ยืนยันการชุมนุมยังไม่กระทบสินเชื่อ
ธปท.เผยการชุมนุมยังไม่กระทบสินเชื่อ แต่หากยืดเยื้อมีผลแน่ คาดเห็นตัวเลขผลกระทบในไตรมาส 2
26 เม.ย. 2553

ธปท.เผยการชุมนุมยังไม่กระทบสินเชื่อ แต่หากยืดเยื้อมีผลแน่ คาดเห็นตัวเลขผลกระทบในไตรมาส 2
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวว่า สถานการณ์การชุมนุมทางการเมืองในขณะนี้ ยังไม่ส่งผลกระทบต่อการขยายตัวของสินเชื่อในปัจจุบัน เนื่องจากแนวโน้มสินเชื่อในปัจจุบันยังสามารถขยายตัวได้ โดยเฉพาะสินเชื่อในรายเดิม
อย่างไรก็ตาม ผลกระทบในแต่ละรายภาคธุรกิจ ต้องรอดูข้อมูลอีกครั้งว่าจะกระทบมากน้อยแค่ไหน ธุรกิจยังสามารถเดินต่อไปได้หรือไม่
"ผลกระทบต่อสินเชื่อตอนนี้ยังมีไม่มาก แต่ถ้าสถานการณ์ชุมนุมยืดเยื้อ อาจจะมีส่วนที่กระทบต่อรายได้ของแบงก์บ้าง โดยเฉพาะรายได้ที่มาจากสินเชื่อ เพราะว่าผู้ประกอบการมีปัญหารายได้ลดลง การขยายตัวสินเชื่อก็อาจจะลดลง ฉะนั้นรายได้จากสินเชื่อก็กระทบด้วย แต่ข้อมูลในส่วนนี้น่าจะออกมาในไตรมาส 2 ธปท.ติดตามดูผลกระทบต่อไป หากผลกระทบต่อสินเชื่อดูแย่มาก อาจมีการเรียกหารือกับธนาคารพาณิชย์" นายสรสิทธิ์กล่าว